Staðlastríðið: Blu-ray nær forystunni

Það bárust athyglisverðar fréttir frá Bandaríkjunum í dag, þegar stjórnendur myndbandaverslunarkeðjunnar Blockbuster tilkynntu að þeir myndu auka úrval mynddiska á Blu-ray sniði í verslunum sínum.

Tækniáhugamenn vita flestir af þeirri baráttu sem hefur verið milli Sony og Toshiba síðustu ár, en bæði fyrirtækin hafa þróað tækni sem er fær um að leysa DVD-sniðið af hólmi. Þetta eru annars vegar Blu-ray frá Sony og HD DVD frá Toshiba og geta bæði sniðin geymt umtalsvert meira magn gagna á einum diski heldur en DVD-sniðið, sem þýðir t.d. að myndir í hágæðaupplausn (HD) komast fyrir á einum diski. Nánari samanburð á sniðunum má finna með því að smella hér.

Blockbuster hefur um nokkurt skeið haft jafn marga kvikmyndatitla af báðum sniðum í boði til prufu í 250 verslunum víðsvegar um Bandaríkin. Niðurstaðan varð að mun meiri eftirspurn var eftir myndum á Blu-ray sniði og því var í dag ákveðið að bjóða 170 titla á þessu sniði í 1.700 Blockbuster-verslunum en auka ekki framboð HD DVD titla að svo stöddu.

Upphafið að endinum?

Þetta eru frábærar fréttir fyrir Sony, en skelfilegar fyrir Toshiba, enda geta staðlastríð á borð við það sem verið hefur í gangi milli Blu-ray og HD DVD unnist tiltölulega fljótt ef annar staðallinn nær yfirhöndinni. Um leið og neytendur heyra fréttir af því að annar staðallinn virðist vera að festa sig í sessi þora þeir frekar að kaupa spilara af þeirri tegund á meðan þeir forðast hinn staðalinn enn meira. Það er nefnilega fátt eins leiðinlegt fyrir neytanda og að borga háar fjárhæðir fyrir græju sem gæti orðið úreltur innan örfárra ára eða jafnvel mánaða.

Um leið þýðir þetta að það verður erfiðara fyrir þá kvikmyndaframleiðendur sem hafa veðjað á þann staðal sem fær hægari útbreiðslu að standa við það val. Eins minnkar pressan á þeim kvikmyndaframleiðendum sem hafa gert einkaleyfissamninga við framleiðanda þess staðals sem virðist vera að vinna kapphlaupið – þeir geta staðið við þá samninga án þess að blikna.

Einkaleyfissamningar Sony við m.a. Columbia Pictures, MGM, Disney og 20th Century Fox virðast einmitt hafa verið hluti ástæðunnar fyrir meiri vinsældum þess sniðs. Það minnir einmitt á annað staðlastríð sem var háð snemma á níunda áratugnum, þegar VHS og Betamax kepptu á myndbandamarkaðnum. Einkaleyfissamningar JVC við stóra kvikmyndaframleiðendur áttu þá sinn þátt í því að VHS gerði út af við Betamax.

Flestir tapa í staðlastríðum

Staðlastríð á borð við þetta eru hins vegar sjaldnast til heilla. Þau geta vissulega haldið framleiðendum á tánum á meðan keppinauturinn er til staðar, en þar sem það virðist oft vera í eðli slíkra stríða að annar aðilinn gersigri hinn sitja margir eftir með sárt ennið. Ekki bara framleiðandinn sem beið ósigur, heldur líka þau fyrirtæki sem tóku slaginn með honum og þeir neytendur sem veðjuðu á rangan hest. Um leið þýðir óvissan á markaðnum um hvor staðallinn hafi betur að neytendur halda lengur að sér höndum og útbreiðsla hinnar nýju tækni verður talsvert hægari fyrir vikið.

En það verður athyglisvert að fylgjast með þróuninni næstu misserin. Er þessi ákvörðun Blockbuster einn af nöglunum í líkkistu HD DVD eða er Toshiba e.t.v. með einhverja ása uppi í erminni?

Kristinn Jón Arnarson er almannatengslaráðgjafi hjá AP almannatengslum og fyrrverandi ritstjóri Tölvuheims. EM> P>